**RAPORT MBI**

**KONSULTIMIN PUBLIK TË PALËVE TË INTERESIT**

**Projekt –Rregulloren (AAC) nr. xx/2022 për ndryshimin e Rregullores (AAC) 09/2020 në lidhje me kërkesat e raportimit dhe kanalet e raportimit ndërmjet organizatave, dhe kërkesat për shërbimet meteorologjike**

05 gusht 2022

1. **TË PËRGJITHSHME**

Ky raport është hartuar në përputhje me kërkesat e Udhëzimit Administrativ Nr. 01/2012 për procedurat e konsultimit publik të palëve të interesit, lidhur me projekt-rregulloren e AAC-së, si në vijim:

Rregullore (AAC) nr xx/2022 për ndryshimin e Rregullores (AAC) 09/2020 në lidhje me kërkesat e raportimit dhe kanalet e raportimit ndërmjet organizatave, dhe kërkesat për shërbimet meteorologjike.

Kjo projekt-rregullore ka qenë në procedurë të konsultimit publik sipas kërkesave të nenit 5, pika 5.2 e Udhëzimit Administrativ Nr. 01/2012, përkatësisht nga data 26 maj deri me 10 qershor 2022. Sipas kërkesës së palëve të konsultuara ky afat është vazhduar deri me 24 qershor 2022.

Neni 5, Pika 5.1 e Udhëzimit Administrativ Nr. 01/2012 thotë që: “AAC-ja do të aplikojë procedura transparente për konsultimit publik të palëve të interesuara nëpërmes:

a) Metodës së pranimit të komenteve dhe vërejtjeve me shkrim me anë të mjeteve elektronike të komunikimit (adresë elektronike zyrtare) apo dorëzimit të tyre personalisht ; dhe/ose

b) Organizimit të takimeve publike me palët e interesuar”

Në pamundësi të organizimit të takimeve publike me palët e interesuara, konsultimi publik u realizua sipas pikës 5.1, a) të udhëzimit të lartëcekur.

1. **KOMENTET E PRANUARA DHE PËRGJIGJET E AAC-së**

Në thirrjen e dërguar për konsultim publik të palëve të interesit, me datë 24.06.2022 është paraqitur një kërkesë nga Agjencia e Shërbimeve të Navigacionit Ajror (ASHNA), në lidhje me projekt-rregulloren e cila ka të bëjë me ndryshimin e rregullores (AAC) 09/2020 për kërkesat e raportimit dhe kanalet e raportimit ndërmjet organizatave, dhe kërkesat për shërbimet meteorologjike.

* Komenti nga z. Sherif Gosalci i pranuar përmes postës elektonike më dt. 30 maj 2022

*“Përshëndetje,*

*Konsideroj që afati për komente/sygjerime është i shkurtër, meqë jemi në një periudhë mjaftë të ngarkuar me angazhime që ngërthejnë edhe limite kohore, andaj kërkojë që afati deri më 10 Qershor, të shtyhet për të paktën 2 javë të tjera(15 ditë).*

*Shpresoj në mirëkuptimin tuaj.*

Përgjigjja nga AAC

*“ Të nderuar,*

*Duke marrë parasysh kërkesat që kemi pranuar nga palët e interesit, AAC ka vendosur që të vazhdojmë afatin e konsultimit publik për RREGULLOREN (AAC) NR  XX/2022 PËR NDRYSHIMIN E RREGULLORES (AAC) 09/2020 NË LIDHJE ME KËRKESAT E RAPORTIMIT DHE KANALET E RAPORTIMIT NDËRMJET ORGANIZATAVE, DHE KËRKESAT PËR SHËRBIMET METEOROLOGJIKE deri me 24 qershor 2022.”*

* Komenti nga z. Sherif Gosalci i pranuar përmes postës elektonike më dt. 24 qershor 2022

“Të nderuar,

*“Kemi lexuar me aq kohë sa kemi pasur në dispozicion draft rregulloren: RREGULLORE (AAC) NR XX/2022 PËR NDRYSHIMIN E RREGULLORES (AAC) 09/2020 NË LIDHJE ME KËRKESAT E RAPORTIMIT DHE KANALET E RAPORTIMIT NDËRMJET ORGANIZATAVE DHE KËRKESAT PËR SHËRBIMET METEOROLOGJIKE, dhe kemi vërejtur se ky draft është një transpondim i Rregullores zbatuese të Komisionit (BE) 2021/1338 e 11 gushtit 2021, që ndryshon Rregulloren zbatuese (BE) 2017/373 dhe si rrjedhojë nuk ka të përfshira kondita apo kushte lokale specifike të fushës përveq atyre të përgjithshme.*

*Bazuar në këtë që u tha më lartë, niveli i ofrimit të shërbimeve tona Meteorologjike Aeronautike, për arsye të kufizimeve të shumta në ofrimin e disa prej shërbimeve, që do të duhej të ofroheshin në hapësirën e ulët ajrore dhe atë të lartë ajrore, momentalisht është i limituar/i pamundur për arsye që realizimi apo ofrimi i tyre është jashtë përgjegjësive tona aktuale dhe për të cilat keni njohuri me siguri edhe ju.*

*Për të qenë më konkret, aktualisht ne si DMET – ASHNA, nuk mund të përgadisim dhe shpërndajmë produktet si AIRMET dhe SIGMET, ndërsa poashtu nuk kemi në shfrytëzim ndonjë burim informacioni të radarëve meteorologjik meqë asnjë institucion në Kosovë nuk i posedon aktualisht ata. Potencova këto produkte meqë një pjesë e konsiderueshme e kësaj draft rregulloreje ka të bëjë me këto produkte në mënyrë specifike.*

*Shpresoj dhe besoj që do të gjeni hapësirën ligjore që të potenconi në këtë rregullore, pamundësinë e ofrimit të këtyre produkteve nga ne si ofrues i shërbimeve aktualisht, deri në krijimin e mundësive teknike dhe operative në të ardhmen.*

*Shfrytëzojmë rastin me këtë rast të ju falënderojmë për mirëkuptimin në miratimin e kërkesës sonë për zgjatjen e afatit të konsultimit publik.”*

**Përgjigjja nga AAC -**Në Nenin 2 të Rregullore ‘Hyrja në fuqi dhe zbatimi’ shtohet paragrafi në vijim: “*Dispozitat e kësaj Rregulloreje që nuk mund të zbatohen për shkak të mos anëtarësimin në institucione ndërkombëtare dhe që janë jashtë kompetencës së OShNAs si rrjedhojë e rrethanave të caktuara ndërkombëtare, nuk do të zbatohen deri në momentin e ndryshimit të këtyre rrethanave*.”

1. **PËRFUNDIM**

 Gjatë fazës së konsultimit publik të palëve të interesit lidhur me projekt-rregulloren ka pasur dy komente nga palët e konsultura dhe rregullorja ka pasur pwsuar një ndryshim ne nenin 2. fuqi.

**Raporti është hartuar nga:**

Departamenti i Shërbimeve të Navigacionit Ajror

Zyra për cështje ligjore të Aviacionit